นายกรัฐมนตรี แนะทุกฝ่ายอย่าวุ่นวายกับนักฟุตบอลทีมเยาวชนหมูป่ามากนัก พร้อมขอให้จังหวัดเชียงรายทำบุญครั้งใหญ่ เสริมสิริมงคลให้ชีวิต หลังร่วมกันผ่าวิกฤตินี้มาได้
พลเอก ประยุทธ์ จันทร์โอชา นายกรัฐมนตรี กล่าวว่า ได้สั่งการให้หน่วยงานที่เกี่ยวข้องไปศึกษาพื้นที่บริเวณถ้ำหลวง ขุนน้ำนางนอน เพื่อพัฒนาเป็นสถานที่ท่องเที่ยงที่ปลอดภัยในอนาคต ขณะเดียวกันในช่วงเวลานี้ ก็ให้ไปฟื้นฟูบริเวณพื้นที่ ให้กลับมาคงสภาพตามเดิมด้วย ส่วนการเยียวยาทางจิตใจให้กับเด็กๆ ทีมหมูป่านั้น ขอความร่วมมือทุกฝ่าย ไม่ให้ไปยุ่งวุ่นวายกับเด็กๆ มากนัก และขอให้ทุกคนจดจำภาพของความรักความสามัคคีที่เกิดขึ้น อย่าให้เลือนหายไปจากคนไทย อย่าให้ใครมาทำให้คนไทยแบ่งแยก
 


         
นายกรัฐมนตรี กล่าวด้วยว่า อยากให้ทางจังหวัดเชียงราย เป็นแม่งานในการจัดการทำบุญ เพื่อเสริมความสิริมงคลให้กับประเทศ ซึ่งถือเป็นความเชื่อของคนไทย พร้อมขอให้คนไทยร่วมกันสวดมนต์ทุกวัน เพื่อขอพรให้ทุกคนแคล้วคลาดปลอดภัย ประเทศไทยมีความสงบสุข ซึ่งส่วนตัวก็สวดมนต์เป็นประจำทุกวันอยู่แล้ว เพราะต้องใช้ศาสนาเข้ามาช่วยในการทำงาน ไม่เช่นนั้นคงไม่สามารถทำงานต่อไปได้ ท่ามกลางภาวะแบบนี้